medieval-data/medieval-letters huggingface dataset:
XIV.  Privilegium pro monasterio S. Bertini Sithiensis.   (Anno 1145, April. 25.) [  Collect. des Cart.,  III, 320.]
Author: Eugenius III

EUGENIUS episcopus, servus servorum Dei, dilecto filio LEONI abbati Sancti Bertini, ejusque successoribus, etc., ut supra in privilegio Coelestini papae. Item in parochia Tarvanensi, villam de Vinserna, cum terris suis et wastinis, quae extenditur usque ad terminos de Edekin et Longuenesse; ecclesiam de Osclara, ecclesiam de Vuarnestun, ecclesiam Sanctae Mariae, quae dicitur Eggafridi capella; ecclesiam de Haveskerke, et decimam Sancti Martini; decimam Sancti Michaelis, decimam de Longanessa, decimam de Edekin, decimam de Tilleke, etc . . . Iterum, ut supra, in jam dicto Coelestini papae privilegio. Quod autem de capella et coemeterio leprosorum de Broburg, a venerabili fratre nostro Milone, Morinensi episcopo, rationabiliter statutum est et scripto suo firmatum, confirmamus et ratum manere censemus; ita videlicet, ut in eadem capella leprosis tantum et sibi servientibus divinum celebretur officium; atque in coemeterio nullus nisi leprosus sepeliatur, nec ad conversionem ibidem nemo nisi leprosus recipiatur. Item in Atrebatensi parochia, altare de Barlin, quod venerabilis frater noster Alvisus, Atrebatensis episcopus, tibi tradidit; in Noviomensi episcopatu, altare de Runbeka, liberum a personatu, salvis justitiis episcopalibus. Stationes, etc . . . Usque in finem, ut supra in privilegio Innocentii. Ego Eugenius, Catholicae Ecclesiae episcopus, subscripsi.

Data Viterbii, per manum Roberti, sanctae Romanae Ecclesiae presbyteri cardinalis et cancellarii, VII Kal. Maii, indictione VIII, Incarnationis Dominicae anno 1145, pontificatus vero domni Eugenii tertii papae anno primo. Signatum cum circulo. In ejus circuitu scribitur: FAC MECUM, DOMINE, SIGNUM IN BONO; et in medio dicti circuli: SANCTUS PETRUS. SANCTUS PAULUS. EUGENIUS PAPA TERTIUS.
XVIII.  Ad Bartholomaeum Laudunensem et U[rsionem] abbatem S. Dionysii Remensis.   (Anno 1145, April. 29.) [D. BOUQUET,  Recueil,  XV, 427.]
Author: Eugenius III

EUGENIUS episcopus, servus servorum Dei, venerabili fratri BARTHOLOMAEO Laudunensi episcopo et dilecto filio U. abbati Sancti Dionysii Remensis, salutem et apostolicam benedictionem.

Fraternitati vestrae non exstat incognitum quoniam sicut Redemptor noster pax et veritas, ita pacem et veritatem admonuit diligendam. Constat itaque ipsum a Deo diligi qui veritatem, quae Deus est, praesto est confiteri. Ut igitur super controversia quae inter Alvisum Atrebatensem episcopum et G. Sancti Nicolai abbatem diutius agitata est debitus contentionis finis imponatur, per apostolica scripta in virtute obedientiae vobis praecipiendo mandamus quatenus veritatem quam de ipso negotio novistis in praesentia venerabilium fratrum nostrorum Josleni Suessionensis et Milonis Morinensis episcoporum plene pronuntietis. Datum Viterbii, III Kal. Maii.
XIX.  Ludovico Francorum regi respondet se litteras ejus « debita benianitate » accevisse voluntatique ejus satisfecisse.   (Anno 1145, April. 29.) D. BOUQUET,  Recueil,  XV, 427.]
Author: Eugenius III

EUGENIUS episcopus, servus servorum Dei, charissimo in Christo filio LUDOVICO illustri Francorum regi, salutem et apostolicam benedictionem.

Nobilitatis tuae litteras per venerabilem fratrem nostrum Alvisum Atrebatensem episcopum religiosum et honestum virum debita benignitate suscepimus, et preces tuas pro ipso libenter admisimus Super his autem quae de bonis juventutis tuae initiis ab ipso et aliis religiosis viris accepimus paterno affectu gaudemus, et ut de sursum a Patre luminum, a quo bona cuncta procedunt, in bono initio tibi perseverantia tribuatur, Dominum deprecamur. Tu itaque, dilecte in Domino fili, praefatum fratrem nostrum pro beati Petri et nostra reverentia de charo chariorem habeas, atque Ecclesiae et ecclesiasticis personis regni tibi a Domino commissi, sicut et decet regiam excellentiam, honorem et reverentiam exhibeas. Super hoc autem quod ex nostra parte tibi secretius intimabit ipsum tanquam me praesentem audias et opere compleas. Datum Viterbii, III Kal. Maii.
XXI.  Ad R[otrodum] Ebroicensem episcopum.--Ut monialibus Fontis-Ebraldi ecclesiam ab abbate Conchensi eis donatam concedat.   (Anno 1145, Maii 8.) [PAVILLON,  Vie de Robert d' Arbrissel,  Pr., p. 630]
Author: Eugenius III
Date:  [OTRODO]

EUGENIUS episcopus, servus servorum Dei, venerabili fratri R Ebroicensi episcopo, salutem et apostolicam benedictionem.

Religiosae sorores Fontis-Ebraldi qualiter postpositis temporalibus in spiritu humilitatis et contritionis Domino serviant, fraternitati incognitum esse non credimus. Unde dignum est, ut universi Dei fideles, praecipue Ecclesiarum praelati earum imbecillitati et paupertati subveniant, et optata eis solatia misericorditer tribuant. Ideoque per apostolica scripta fraternitati tuae rogando mandamus quatenus ecclesiam quam abbas de Conchis eis dedit pro amore Dei, et B. Petri et nostra reverentia eis concedat. Datum Viterbii, VIII Idus Maii.
XXII.  Ad Joannem Bracarensem archiepiscopum.--Ut Toletanum primatum agnoscat.   (Anno 1145, Maii 9.) [MANSI,  Concil.,  XXI, 671.]
Author: Eugenius III

Praedecessor noster felicis memoriae papa Lucius viva voce tibi praecepit, ut venerabili fratri nostro R. Toletano archiepiscopo, tanquam primati tuo, debitam obedientiam exhiberes aut si quae contra hoc munimenta haberes, vel privilegia, praeterita Resurrectione cum ipsis apostolico tuo conspectui praesentares, et ejusdem archiepiscopi nuntiis de sua justitia responderes. Tu vero tanquam diffidens de justitia, nec venisti, nec excusationem rationabilem praetendisti. Quia igitur in sede justitiae positi, singulis ecclesiis et ecclesiasticis personis sua jura illibata servare nos convenit, per apostolica tibi scripta mandamus atque praecipimus, quatenus eidem archiepiscopo, tanquam primati tuo, canonicam obedientiam et debitam reverentiam exhibeas. Quod si infra tres menses post harum acceptionem litterarum adimplere contempseris, ex tunc ab episcopali officio te noveris esse suspensum.

Datum Viterbii, VII Idus Maii.
XXIII.  Privilegium pro parthenone Fontis-Ebraldi.   (Anno 1145, Maii 9.) [PAVILLON,  Vie de Robert d' Arbrissel,  Preuv., p. 630.]
Author: Eugenius III
Date:  [ETRONILLAE]

EUGENIUS episcopus, servus servorum Dei, dilectis in Christo filiabus P abbatissae Fontis-Ebraldi ejusque sororibus tam praesentibus quam futuris, regularem vitam professis, in perpetuum.

Quoniam sine verae religionis cultu nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum loca pia protectione munire. Quapropter, dilectae in Christo filiae, vestris justis petitionibus clementer annuimus et praefatum locum Fontis-Ebraldi in quo divino mancipatae estis obsequio, sub B. Petri privilegio communimus; statuentes ut quascunque possessiones, quaecunque bona inpraesentiarum juste et canonice possidetis aut in futurum concessione pontificum, liberalitate regum, largitione principum, aut oblatione fidelium seu aliis justis modis, Deo propitio, poteritis adipisci, firma vobis vestrisque succedentibus et illibata permaneant, in quibus haec propriis duximus exponenda vocabulis: Locum ipsum Fontis-Ebraldi quod est caput caeterorum, etc. Prohibemus autem ut nulli fratrum vel sororum post factam in locis vestris professionem absque abbatissae et capituli licentia exinde discedere audeat, discedentemque vero absque demissoriis litteris nullus retinere praesumat. Quia vero religiosam vitam ducentes, de aliorum eleemosynis et beneficientia debent vivere, constituimus ut de laboribus quos propriis sumptibus colitis, seu de vestrorum animalium nutrimentis a vobis decimas exigere vel accipere nemo praesumat. Decernimus ergo ut nulli omnino hominum liceat praefatum monasterium temere perturbare aut ejus possessiones vel bona auferre, vel ablata retinere, minuere, seu quibuslibet vexationibus fatigare, sed omnia integra conserventur earum, pro quarum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Datum Viterbii per manum Roberti sanctae Romanae Ecclesiae presbyteri cardinalis et cancellarii, VII Idus Maii, indict. VIII, Incarnationis Dominicae an. 1145, pontificatus domni Eugenii III papae anno primo.
XXV.  Confirmat pacem inter Theobaldum episcopum Veronensem, et A[lbertum] abbatem Nonantulanum, hac pactione factam ut alter « jus parochiale, » alter « jus fundi » habeat in plebe Nogariensi.   (Anno 1145, Maii 18.) [TIRABOSCHI  Storia di Nonant.  II, p. 259.]
Author: Eugenius III

EUGENIUS episcopus, servus servorum Dei, dilecto filio A. Nonantulano abbati, salutem et apostolicam benedictionem.

Quae judicii veritate decisa, vel rationabili concordia terminata sunt, litterarum debent memoriae commendari, ne pravorum hominum in posterum valeant refragatione turbari. Ideoque qualiter controversia quae inter te et venerabilem fratrem nostrum Teobaldum Veronensem episcopum super plebe de Nogaria agebatur, in nostra praesentia terminata sit praesentibus litteris annotari praecipimus. Auditis siquidem utriusque partis rationibus et diligenter inquisitis antequam judicium proferremus, pro bono pacis et utriusque Ecclesiae quiete optionem paciscendi vobis indulsimus. Placuit itaque utrique parti, ut Veronensis episcopus jus parochiale, Nonantulonus vero abbas jus fundi in cadem plebe de caetero quiete possideat. Super quo habito fratrum nostrorum consilio eidem concordiae assensum praebuimus, et ne inter easdem Ecclesias aliqua discordia de caetero oriatur ipsum jus parochiale hoc modo distinximus. Cum archipresbyter in ipsa plebe fuerit ordinandus, a clericis ipsius plebis cum Nonantulani abbatis conscientia eligatur. Electus autem, si idoneus fuerit, ab episcopo Veronensi parochiae curam suscipiat; et de plebis quidem cura ei respondeat, et obedientiam promittat. Abbati vero pro rebus temporalibus manum securitatis et debitam subjectionem exhibeat. Consecrationem vero ipsius plebis, altarium quoque et capellarum ad eamdem plebem pertinentium, et ordinationes clericorum Veronensis episcopus habeat, easque gratis et absque difficultate impendat. Eorumdem quoque clericorum excessus canonice corrigat. Cum ad concilium Romani pontificis venerit, archipresbyter et clerici ipsius plebis L solidos Lucenses ei tribuant. Si vero pro necessitate et utilitate Veronensis Ecclesiae ad Romanam curiam venerit, XV solidos Lucensis monetae ei praebeant. Quod si de crimine impetitus vocatus fuerit, hoc pacto nil dare cogantur. Ad synodum vero ipsius de more euntes X solidos synodales Veronensis monetae, sicut consuetum est, solvant. Cum autem plebes juxta consuetudinem visitaverit, vel si aliquo casu eum inde transire contigerit, secundum facultatem ipsius plebis ipsum in hospitio honeste suscipiant. Ab aliis vero gravaminibus vel exactionibus Veronensis episcopi vel ministerialium suorum, eadem plebs omnino libera et quieta permaneat. Datum Viterbii, XV Kalendas Junii.

Notes: ( sic )
XXVIII.  Ottoni episcopo Pragensi et Wladislao Bohemorum duci homines quosdam ob invasa bona Heinrici episcopi Moraviensis excommunicatos nuntiat.   (Anno 1145, Junii 5.) [THEINER.  Disquis. erit.,  210.]
Author: Eugenius III

EUGENIUS episcopus, s. s. D., venerabili fratri OCNI Pragensi episcopo et dilecto in Christo filio W. illustri Boemorum duci s. et a. b.

A sede apostolica statutum est ut si quis, suadente diabolo, hujus sacrilegii reatum in incurrerit, quod in clericum vel monachum violentas manus injecerit, anathemati subjaceat, et nullus episcoporum illum praesumat absolvere, nisi mortis urgente periculo, donec apostolico conspectui repraesentetur, et ejus mandatum suscipiat. Pervenit ad nos quod quidam parochiani venerabilis fratris nostri Martini Moraviensis episcopi, diabolico instinctu, dum ad sanctam Romanam veniret Ecclesiam, personam suam ausu sacrilego invaserunt, et bona sua auferre nullatenus timuerunt. Unde nos, quorum praecipue interest tantum sacrilegium et tam gravem excessum impunitum non praetermittere, eosdem sacrilegos, videlicet Conradum, Wradizlaum, Depaldum, Micul, Jurata, Domazlaum, Slavebor, Ugonem, Cuno, Roduik, Bogdan in praeterita solemnitate Pentecostes, astante populi multitudine, excommunicationis vinculo innodavimus, et ab omnium fidelium consortio sequestravimus. Ideoque per apostolica vobis scripta mandamus atque praecipimus quatenus tu, frater episcope, eamdem excommunicationem publice denunties et facias observari. Tu vero, fili W. dux, juxta potentiam tibi a Deo collatam eos coerceas, donec praelato fratri nostro de tam gravi injuria satisfaciant, et ipsi juxta mandatum et consilium ipsius pro se et pro aliis ad nostram praesentiam veniant, sicut in supradicto decreto continetur, de tam gravi sacrilegio mandatum nostrum suscipiant. Dat. Biterbii Non. Jun.
XXIX.  Abbatibus Gradicensi et Trebicensi necnon Ottoni duci Moraviensi, mandat ut una cum duce Bohemorum Conradum, Wratislaw et Theobaldum duces et eorum complices ad satisfactionem episcopo Moraviensi compellant.   (Anno 1145, Junii 5.) [BOCZEK,  Cod. diplom. Morav.,  I, 236.]
Author: Eugenius III

EUGENIUS episcopus, servus servorum Dei, dilectis filiis . . . abbatibus de Gradis et de Trebech, et dilecto in Christo filio OTTONI Moraviensi duci salutem et apostolicam benedictionem.

Pervenit ad nos quod quidam parochiani venerabilis fratris nostri Henrici Moraviensis episcopi, diabolico instinctu, dum ad sanctam Romanam tecum, fili dilecte dux Otto, veniret Ecclesiam, personam suam ausu sacrilego invaserunt, et bona sua auferre nullatenus timuerunt. Unde nos quorum praecipue interest, tantum sacrilegium et tam gravem excessum impunitum non praetermittere, eosdem sacrilegos, videlicet Conradum, Wratislaum, Depoldum, Juratam, Domazlaum, Slavebor, Ugonem, Cunonem, Micul, Groznatam, Radmilium, Bogdan in praeterita solemnitate Pentecostes, astante populi multitudine, excommunicationis vinculo innodavimus, et ab omnium fidelium consortio sequestravimus. Ideoque per apostolica vobis scripta mandamus atque praecipimus, quatenus vos filii . . . abbates eamdem excommunicationem publice denuntietis. Tu vero, fili Otto dux, juxta potentiam tuam, tibi a Deo collatam, junctis viribus una cum dilecto filio Wladislao Boemorum duce, eos cohaereas, donec fratri nostro de tam gravi injuria satisfaciant, et quidam ex ipsis juxta mandatum et consilium pro se et aliis ad nostram praesentiam veniant, et de tam gravi sacrilegio mandatum nostrum suscipiant. Datum Viterbii, Nonas Junii.
XXX.  Ad preces Henrici Moraviensis episcopi, monasterium Litomyslense in sedis apostolicae protectionem suscipit ejusque possessiones confirmat.   (Anno 1145, Jun. 8.) [BOCZEK,  Cod. diplom. Morav.,  I, 237.]
Author: Eugenius III

EUGENIUS episcopus, servus servorum Dei, dilectis filiis . . . . abbati monasterii in Lutomizl, ordinis Praemonstratensis, ejusque fratribus, salutem et apostolicam benedictionem.

Fidelem devotionem venerabilis fratris nostri Henrici Moraviensis episcopi, grato attendentes animo, ejusque justis petitionibus, quibus pro vobis intercessit instanter, hilarem praebentes assensum et effectum paterna, qua decet benignitate inclinati ecclesiam Sanctae Mariae una cum loco, in quo vestrum monasterium cernitur esse constructum, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona ex larga concessione nobilium virorum Brecizlai et Sobeslai, quondam Bohemorum ducum, necnon Wladizlai ducis et Henrici fratris ejus, Ottonis, Moraviensis ducis, et ipsius fratris nostri praefati Henrici aliorumque vestra ecclesia juste et canonice possidet, aut in futurum ex concessione pontificum, largitione principum, oblatione fidelium, seu aliis justis modis, Deo propitio poterit adipisci, firma et illibata permaneant nunc et in posterum aevum. Nulli ergo omnino hominum liceat hanc nostrae paginam confirmationis et protectionis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Viterbii, VI Idus Junii.
XXXVI.  Ad G. abbatem S. Nicolai de Vedogio.   (Anno 1145, Aug. 16.) [D. BOUQUET,  Recueil,  XV, 429.]
Author: Eugenius III

EUGENIUS episcopus, servus servorum Dei, G. abbati Sancti Nicolai de Vedogio, salutem et apostolicam benedictionem.

Cum te ipsum asseras paupertate gravari, miramur plurimum quod modis omnibus elaboras ut pauperior fias. A tua namque non debuit excidisse memoria quod controversiam quae inter te et sacerdotem de Batpalmis agitatur venerabili fratri nostro Alviso Atrebatensi episcopo viva voce commisimus continuandam; in cujus praesentia, cum secundum voluntatem tuam rem non procedere vidisses, sicut ab eodem fratre nostro accepimus, sola subterfugii et frustratoriae dilationis causa praedictum sacerdodotem ad sedem apostolicam iterum appellasti. Quia igitur nostri officii est injuste gravatis paterne providere, per apostolica tibi scripta praecipiendo mandamus quatenus cum a praedicto fratre nostro fueris evocatus, remota occasione praesentiam ejus adeas, et si memoratus sacerdos duobus vel tribus idoneis testibus probaverit quod praedecessores sui sacerdotes quartam partem presbyteratus de Batpalmis tenuerint, tu omni appellatione remota ipsam quartam partem quiete ipsum de caetero habere permittas, et damna quae exinde sibi te intulisse probaverit cum integritate restituas. Alioquin nullatenus praeterire poterimus quin de frustratoria dilatione tua dignam justitiam faciamus. Datum Viterbii, XVII Kal. Septembris.
XXXVII.  Alviso episcopo Atrebatensi manaat ut judicet inter abbatem S. Nicolai de Vedogio et sacerdotem de Baptalmis.   (Anno 1145, Aug. 16.) [  Ibid.,  p. 428.]
Author: Eugenius III

EUGENIUS episcopus, servus servorum Dei, venerabili fratri ALVISO Atrebatensi episcopo salutem et apostolicam benedictionem.

Super mobilitate et levitate quam abbatem Sancti Nicolai de Vedogio in tua praesentia ostendisse tuis nobis litteris significasti profecto dolemus et religioni contrarium minime esse dubitamus. Recordamur siquidem quoniam controversiam quae inter abbatem praefatum et sacerdotem latorem praesentium agitatur viva voce fraternitati tuae hoc modo commisimus terminandam, ut videlicet si sacerdos duobus vel tribus testibus idoneis in praesentia vestra probaverit quod quartam partem presbyteratus de Batpalmis praedecessores sui sacerdotes ex consuetudine Ecclesiae tenuerint, ipsam quartam partem eumdem sacerdotem quiete habere faceres. Quod cum juxta mandatum nostrum effectui mandare voluisses, praefatus abbas, non oppressionis, sed, sicut asseris, sola subterfugii causa sacerdotem ipsum ad audientiam nostram iterum appellavit. In qua siquidem appellatione licet extraordinarie processeris, quia tamen ex apostolicae sedis reverentia sententiam distulisti, devotionem tuam in Domino collaudamus. Verum quoniam ille de frustratoria dilatione et prava deliberatione sua lucrari non debet, ipsum negotium denuo discretioni tuae remittimus, per apostolica tibi scripta mandantes ut assumptis tecum prudentibus et discretis viris, et maxime venerabili fratre nostro Milone Molinorum episcopo, utramque partem ante tuam evoces praesentiam; et si sacerdos, quemadmodum supra dictum est, in praesentia tua probaverit, de ipsa quarta parte, omni appellatione remota, ipsum vice nostra investias, et quae de ipsa parte quarta ablata sibi esse probaverit cum integritate restitui facias. Datum Viterbii XVII Kal. Septembris.
XXXVIII.  Ad Theobaldum Veronensem episcopum.   (Anno 1145, Sept. 12.) [UGHELLI,  Italia sacra,  V, 784.]
Author: Eugenius III

EUGENIUS episcopus, servus servorum Dei, venerabili fratri T. Veronensi episcopo salutem et apostolicam benedict.

Pervenit ad nos quod quidam nobiles tuae civitatis Veronen. Ecclesiam supra quodam castro, quod ipsa Ecclesia per concessionem imperatorum et Romanae Ecclesiae confirmationem diu in pace possedit, et libere tenuit, noviter inquietant, et tu etiam cum ipsis contra fratrum tuorum voluntatem, et prohibitionem super hoc, causam ingressus es. Quia igitur ipsius Ecclesiae possessiones, et bona cujuslibet injuria vel negligentia amitti nolumus, per praesentia tibi scripta mandamus quatenus nullum judicium vel pactum ipsis super hoc inias, imo eos sine dilatione districte commoneas, ut castrum ipsum, et alias possessiones quas Veron. Ecclesia hactenus quiete possedit sibi dimittant, et eam exinde inquietare de caetero non praesumant: verum si justitiam se habere confidunt in praesentia dilecti filii nostri G. presbyteri cardinalis tecum accedant, et ibidem quod justum fuerit obtineant. Quod si facere, et ab Ecclesiae infestatione desistere noluerint, tanquam de ecclesiasticarum rerum pervasoribus de ipsis justitiam facias. Dat. apud Montemlubricum, II Id. Septembris.
XXXIX.  W[idoni] presbytero cardinali mandat ut de castro quodam ortam inter canonicos et nobiles quosdam Veronenses controversiam dirimat.   (Anno 1145, Sept. 13.) [UGHELLI,  Italia sacra,  V, 787.]
Author: Eugenius III

EUGENIUS episcopus, servus servorum Dei, dilecto filio W. presbytero cardinali, salutem et apostolicam benedictionem.

Pervenit ad nos quod quidam nobiles viri Veron. civitatis Veronensem Ecclesiam super quodam castro quod ipsa Ecclesia per concessionem imperatoris et Romanae Ecclesiae confirmationem diu in pace possedit et libere tenuit, noviter inquietant, et frater noster etiam T. episcopus cum ipsis contra fratrum suorum voluntatem et prohibitionem super hoc causam ingressus est. Quia igitur ipsius Ecclesiae possessiones et bona cujuslibet injuria vel negligentia amitti nolumus, eidem episcopo per litteras nostras mandavimus quatenus nullum judicium, vel pactum cum ipsis super hoc iniat, imo eos sine dilatione districte commoneat, ut castrum ipsum, et alias possessiones, quas Veronen. Ecclesia hactenus quiete possedit, sibi dimittant, et eam exinde inquietare de caetero non praesumant. Verum si justitiam se habere confidunt ad praesentiam tuam secum accedant, et ibidem quod justum fuerit obtineant. Tibi vero per praesentia scripta mandamus, quatenus congruo loco et tempore tam eumdem episcopum, archipresbyterum quoque, et clericos, quam nobiles ante tuam evoces praesentiam, et causa ipsa ab utraque parte diligenter cognita, ordine judiciario eam definias. Dat. apud Montemlubricum, Id. Sept.